Ψυχοπαθολογία, εικόνα εαυτού και μαθησιακό προφίλ παιδιών και εφήβων με νευροκαρδιογενή συγκοπτικά επεισόδια
Authors: Παππά Αργυρώ-Ειρήνη 
Published: September 2021

Τα Νευροκαρδιογενή Συγκοπτικά Επεισόδια (ΝΚΣ) είναι κοινά σε παιδιά και εφήβους. Καμία έρευνα δεν έχει αξιολογήσει τα καταθλιπτικά συμπτώματα σε παιδιά με ΝΚΣ σε σύγκριση με υγιή παιδιά.Στόχος: Να αξιολογηθούν α) η καταθλιπτική συμπτωματολογία, το προφίλ αυτοεκτίμησης και οι δυνατότητες και δυσκολίες των παιδιών με ΝΚΣ σε σύγκριση με υγιή παιδιά, β) το ψυχολογικό προφίλ των γονέων και η συνοχή και προσαρμοστικότητα της οικογένειας και γ) η σχέση μεταξύ της εμφάνισης των συγκοπτικών επεισοδίων και της μεταβλητότητας του ψυχολογικού προφίλ κατά τη διάρκεια ενός μέσου διαστήματος επανεκτίμησης (2 έτη). Για τη διερεύνηση περιορισμών που σχετίζονται με την ετεροαναφορά των γονέων σχετικά με τις ενδογενείς διαταραχές των παιδιών τους, συμπεριελήφθησαν και συνεντεύξεις με τους εκπαιδευτικούς όλων των παιδιών.Μεθοδολογία: Στην έρευνα συμμετείχαν 45 παιδιά με ΝΚΣ τα οποία συγκρίθηκαν με 45 υγιή παιδιά όμοια ως προς το φύλο και την ηλικία. Πραγματοποιήθηκε ημιδομημένη συνέντευξη με τα παιδιά, τους γονείς τους και τους εκπαιδευτικούς ενώ χρησιμοποιήθηκαν σταθμισμένα εργαλεία για τον ελληνικό πληθυσμό και στις δύο φάσεις της εκτίμησης. Από τους 45 ασθενείς του δείγματος σύγκρισης στην πρώτη φάση, οι 36 προσήλθαν σε επανεκτίμηση και παρόμοιο ποσοστό από το δείγμα ελέγχου. Η μη συμμετοχή των ασθενών στη φάση του follow up οφείλεται σε μετακόμισή τους σε άλλη πόλη. Η ύπαρξη καταθλιπτικού συναισθήματος στα παιδιά αξιολογήθηκε μέσω του CDI, ο βαθμός αυτοεκτίμησης μέσω του ΠΑΤΕΜ ενώ οι δυνατότητες και δυσκολίες των παιδιών με το SDQ που χορηγήθηκε στους γονείς και στους εκπαιδευτικούς όλων των παιδιών. Η λειτουργικότητα της οικογένειας αξιολογήθηκε με το FACES III ενώ για την επισήμανση ψυχικών διαταραχών στους γονείς χορηγήθηκε το ερωτηματολόγιο GHQ-28. Επιπλέον χορηγήθηκαν τα HDHQ και το DSQ. Στο μεσοδιάστημα των δύο ετών υιοθετήθηκε μια συντηρητική στρατηγική διαχείρισης της ΝΚΣ με ψυχολογική υποστήριξη, κυρίως στα παιδιά με συνολικό CDI CDI ≥ 15.Αποτελέσματα: Κατά την πρώτη εκτίμηση οι ασθενείς παρουσίαζαν περισσότερα καταθλιπτικά συμπτώματα από τους υγιείς σε σχέση με τον αριθμό των συγκοπτικών επεισοδίων, την προβληματική σχέση με τους γονείς και τη φτωχή οικογενειακή συνοχή. Στο follow – up τα καταθλιπτικά συμπτώματα μειώθηκαν στους ασθενείς παραμένοντας σταθερά στους υγιείς, ενώ η σχέση γονέα – παιδιού, η οικογενειακή συνοχή και προσαρμοστικότητα βελτιώθηκαν στα ασθενή παιδιά. Κανένα συγκοπτικό επεισόδιο δεν αναφέρθηκε κατά το διάστημα των 2 ετών, γεγονός το οποίο μαζί με τη βελτίωση της σχέσης γονέα- παιδιού σχετίστηκαν με τη βελτίωση των καταθλιπτικών συμπτωμάτων.Συμπεράσματα: Ασθενείς οικογενειακοί δεσμοί και ασταθής σχέση με τους γονείς είναι σημαντικοί παράγοντες έναρξης ψυχοσωματικών συμπτωμάτων στους εφήβους. Τα αποτελέσματα υπογραμμίζουν τη σημασία της οικογενειακής λειτουργίας σε παιδιά με ΝΚΣ και προτείνουν πιθανή συννόσηση μεταξύ ΝΚΣ και ψυχολογικής καταπόνησης στα παιδιά και τους εφήβους. H ψυχολογική υποστήριξη δύναται να βελτιώσει την καταθλιπτική συμπτωματολογία στα παιδιά με ΝΚΣ και κατ’ επέκταση την εμφάνιση τους.